MOLITVA VJEROUČITELJA

Bože, Ti poznaješ svako srce i pozvao si svakoga od nas kako bi Tvoju ljubav donosili i širili ovim svijetom.

Molim te pomozi mi svakoga dana nasljedovati Tebe koji si savršeni primjer, uzor i Učitelj. Poznati su Ti moji putevi, i tako često zaboravim kako je moje poslanje povjereno od Tvoje ruke.

Pomozi mi bdjeti nad sobom i mojim djelima, kako ne bih postao svjetovno zabrinut za ono što ću jesti, piti ili u što ću se obući. Budi mi blizu da ne upadnem u napast svoje poslanje gledati očima koje traže samo vlastiti dobitak i sigurnu plaću. Budi mi blizu kada upadnem u rutinu i počnem samo „obavljati“ povjerene zadatke i zadaće.

Svakodnevno u meni  snagom Duha Svetoga obnavljaj žar za naviještanjem Tvoga Kraljevstva. Posluži se mojim talentima i sposobnostima te dotiči srca koja su mi povjerena, bilo da su u školskim klupama, zbornici, na župnim katehezama ili u svakodnevnom životu. Želim biti istinski svjedok Tvoje ljubavi, nade, milosrđa i oproštenja.

Pomozi mi (p)ostati autentičan, gorljiv, radostan i zahvalan vjeroučitelj koji će svojim životom i djelima biti poticaj svakome čovjeku da upozna i zavoli Tebe i Crkvu. Pomozi mi Isuse, da u meni prepoznaju Tvoju sliku, da ne tražim vlastitu slavu i priznanja.

Sve što posjedujem, Tvoj je dar. Svaki dan me podsjeti kako sam grešnik koji je potreban Tvoje milosti i oproštenja. Čuvaj moje misli od osuđivanja, ogovaranja i uspoređivanja s drugima.

Neka se ispuni Tvoja volja Gospodine u mome životu. Tamo gdje me trebaš, želim ići. Potpuno Ti se predajem i želim izvršiti sve ono što od mene budeš tražio. Povjerio si mi veliku i odgovornu zadaću. Zahvaljujem Ti jer si me pozvao. Pomozi mi vršiti moje poslanje odgovorno, zauzeto i s ljubavlju koja se nikada ne umara činiti dobro.

Moja nastojanja, želje i planove stavljam pod zaštitu i zagovor Blažene Marije Djevice i sv. Josipa.

Neka me na ovozemaljskom putu prati i zagovor nebeskih anđela i svih svetaca, kako bih jednom mogao sa svima njima, ako i kada me budeš smatrao dostojnim, slaviti Tebe, Trojedinoga Boga u vječnosti. Amen.

Autor: Josip Matezović

24.11.2018.